โฆษก ศบค. ระบุ ขอให้คนไทยที่อาศัยอยู่ต่างประเทศเดินทางเข้ามาอย่างถูกต้องตามกฎหมาย ป้องกันการแพร่ระบาดของโรคโควิด-19
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงกรณีการเดินทางกลับจากต่างประเทศของคนไทยว่า มีผู้ที่เดินทางมาจากต่างประเทศผ่านการคัดกรอง ณ ด่านฯและเข้าโรงพยาบาล/สถานกักกันจำนวน 83 ราย โดยประเทศกัมพูชามากสุด 76 ราย ตามด้วยอินเดีย สหรัฐอาหรับเอมิเรตส์ บาร์เรน อียิปต์ สหรัฐอเมริกาและมาเลเซีย ทั้งนี้พบว่าผู้ที่เดินทางมาจากกัมพูชาส่วนใหญ่ประกอบอาชีพพนักงานออนไลน์มีการลักลอบผ่านช่องทางธรรมชาติจำนวน 16 ราย ที่เข้ามาแบบผิดกฎหมาย ขณะที่การสกัดกั้นการลักลอบเข้าเมืองและการเคลื่อนย้ายแรงงานโดยผิดกฎหมายของวันที่ 5 มิถุนายน 2564 มีจำนวน 173 ราย ซึ่งยังคงพบเพิ่มขึ้นอย่างต่อเนื่อง จึงขอให้คนไทยที่ประสงค์เดินทางเข้ามาในประเทศเข้ามาอย่างถูกกฎหมายโดยสามารถลงทะเบียนผ่านช่องทางออนไลน์ โดยมีหนังสือรับรองเดินทางเข้าประเทศออกโดย สอท.และสกญ. (CoE) หากเข้ามาแล้วไม่พบเชื้อจะต้องได้รับการกักตัวในสถานกักกันของรัฐเป็นเวลา 14 วัน แต่กรณีหากพบเชื้อก็จะถูกนำไปเข้ารับการรักษาต่อไป ขณะเดียวกันในส่วนของจุดด่านผ่านแดนที่อนุญาติให้คนไทยเดินทางเข้ามาในประเทศได้ ปัจจุบันมีทั้งหมด 23 ช่องทางใน 22 จังหวัด ติดกับประเทศกัมพูชา มาเลเซีย ลาว และเมียนมา ซึ่งสถิติตั้งแต่วันที่ 18 เมษายนจนถึงวันที่ 4 มิถุนายน 2564 พบว่ามีผู้ที่เดินทางมาจากต่างประเทศผ่านจุดผ่านแดนอย่างถูกต้องรวมทั้งสิ้น 43,006 ราย แบ่งเป็น ประเทศเมียนมา 2,216 ราย ลาว 6,302 ราย กัมพูชา 3,547 รายและมาเลเซีย 30,941 รายทั้งนี้ ในส่วนของผู้ที่เดินทางมาจากประเทศกัมพูชาจำนวนมากขณะนี้ย้ำว่ามี 5 จุดผ่านแดนที่จังหวัดศรีษะเกษ สุรินทร์ สระแก้ว จันทบุรีและตราด โดยแต่ละจุดเปิดให้ลงทะเบียนได้ 100 คนต่อวัน